1Bone koti lu Seefwe yatudaha muno, sakira batulaanga abaana ba Nasae; handi mubwadyeri bweene huli hutyo. Esikera esyaalo nisitukotwa nisyo olwohuba haba sisyamanya Nasae. 2Basyaange baheerwa, bulaanu huli abaana ba Nasae, nae sihwahabe sisisiiri ohumanyihana, nae humanyire huti, Kristo niyahabonehe hucha ohuba koti lwaali, olwohuba hwahamubone koti lwaali. 3Omuundu yeesi oli nende esuubi lino mu Kristo ahoyeere ohulabya obulamu bwae koti lu Kristo yalabya. 4Omuundu yeesi ohola esibi, oyo aaba ahalaka ebilagiro bya Nasae; handi oba mu sibi yeekesa ati, yahaya ohuwulira ebilagiro. 5Mumanyire muti Kristo yabonehana hwaanyale ohumalao ebibi byeefwe, handi Kristo abulaho nende esibi. 6Mani sakira buli muundu yeesi oli mu bulala nende Kristo, siyemeeda ohuhola ebibi; nae omuundu wemeeda ohuhola ebibi, oyo aaba asisiiri ohumubona handi asimukoterwe. 7Baana bange, omuundu yeesi alehe ohubabacha! Omuundu yeesi ohola ebilungifu aaba omulungifu koti lu Kristo ali omulungifu. 8Nae omuundu wemeeda ohuhola ebibi aaba omuundu wa Sitaani olwohuba Sitaani yachaaka nende ebibi byae ohutula hale. Omwaana wa Nasae yeecha hulw'esifune sino, ohusihirisa omulimo ku Sitaani yali amalire ohuhola. 9Abaana ba Nasae haba sibemeeda ohuhola ebibi, olwohuba obulamu bwa Nasae bweene bubalimo; handi olwohuba Nasae ali Sibanyala, mani haba sibanyala ohukaluha bemeeda ohuhola ebibi. Abulao kata mulala hw'abo abali abaana ba Nasae owemeeda busa ohuholaanga ebibi. 10Sino nisyo esikera hwaanyala ohukabuhania bulai akati-kaati w'abaana ba Nasae nende aba Sitaani: omuundu yeesi otahola ebilungifu, oba otadaha owaasye, oyo haba saaba ali omwaana wa Nasae. 11Yino niyo enjekesa yimwawulira ohutula hale: mbwe mudahaneenge. 12Haba simuhoyeere ohuba koti Kaini; yali omuundu w'Omuhola Mbi, mani yeeta Abbeli mwaanang'ina mweene. Lwasiina Kaini yeeta mwaanang'ina? Olwohuba ebiholwa byae byali ebibi, nae ebiindu bi mwaanang'ina yahola byali ebilai. 13Sakira basyaange, mutesinduha abandu bomu syaalo nibatabadaha. 14Humanyire huti, hwamala ohuleha ohufwa, mani hwecha mu bulamu; olwohuba hudaha abaasyeefwe. Omuundu otadaha abaasye, oyo asisiiri mu hufwa. 15Omuundu otadaha mwaanang'ina, oyo mwiiti niye, handi mumanyire muti abeeti haba sibalimo obulamu butaakama. 16Sino nisyo esikera hwaamanya koti ohudaha lu huli: Kristo yawaayo obulamu bwae hulweefwe. Mani fwesi huhoyeere ohuwaayo obulamu bweefwe hulw'abaasyeefwe! 17Omuundu mugaga naabona owaasye naali mu ngisa, mani yaahaya ohumudeebaho, anyala ohuboola atye ati, ali nende ohudaha Nasae mu mwooyo kwae? 18Baana bange, ohudaha hweefwe haba sihuhoyeere ohuba ohwohumunwa busa hwong'ene nae huhoyeere ohuba ohwadyeeri, ohubonehera mu biholwa. 19Sino nisyo esikera hwaamanya huti huli abandu b'obwadyeeri; handi koti emyooyo cheefwe chicha ohuba nende emireembe mu moni wa Nasae. 20Buli lu bibaaso byemyooyo cheefwe bitweekesa esibi syoosi, olwohuba humanyire huti Nasae muhoongo muno ahira emyooyo cheefwe, handi amanyire buli siindu. 21Sakira basyaange, ebibaaso byemyooyo cheefwe nibitatweekesa esibi syoosi, awo huba nende obugumu ohweema mu moni wa Nasae. 22Handi hunyoola buli siindu sihudaha syoosi ohutula yaali, olwohuba huwulira ebilagiro byae handi hwaahola ebiindu bi musangaasa. 23Sino nisyo esiindu sibatulagira ohuhola, ati huhoyeere ohufukiirira mu liita ly'Omwaana wae Yesu Kristo handi hudahaneenge, koti lu Kristo yatulagira ohuhola. 24Omuundu yeesi owulira ebilagiro bya Nasae, amenya mu Nasae handi Nasae amumenyamo. Handi sino nisyo esikera hwaamanya huti Nasae yatumenyamo, - Mwooyo yi yatubeeresa.
lug_Latn